Αιγαίο Ραδιοτηλεόραση

Η Αιγαίο Ραδιοτηλεόραση είναι η Δημοτική Ραδιοτηλεόραση της Σύρου. Ιδρύθηκε στις 30 Ιανουαρίου 1989 και σήμερα λειτουργεί ραδιοφωνικό σταθμό με την επωνυμία Αιγαίο live 95,8 και τηλεοπτικό με την επωνυμία Αιγαίο Τηλεόραση.

Ραδιοφωνία
Ο Δημοτικός Ραδιοφωνικός Σταθμός λειτουργεί από την 11 Ιουνίου του 1988 στο κτίριο του Πνευματικού Κέντρου του τέως Δήμου Άνω Σύρου στην Πιάτσα. Αρχικά το όνομά του ήταν "Αιγαίο 96", στην συνέχεια "Αιγαίο FΜ Stereo", ενώ σήμερα λέγεται "Αιγαίο live 95,8". Είναι ο παλαιότερος αδειοδοτημένος ραδιοφωνικός σταθμός της Σύρου και ο τέταρτος δημοτικός ραδιοσταθμός στη χώρα. Εκπέμπει στη συχνότητα των 95.8 MHz με κέντρο εκπομπής τον Πύργο της Σύρου.

Τηλεόραση
Η δημοτική τηλεόραση λειτουργεί στο ίδιο κτίριο με την δημοτική ραδιοφωνία από το 1996, με την επωνυμία "Αιγαίο Τηλεόραση". Η εκπομπή του αρχικά ήταν τοπικής εμβέλειας, ενώ στην συνέχεια (από το 2014) έγινε περιφερειακής καλύπτοντας το μεγαλύτερο μέρος των Κυκλάδων με τηλεοπτικό σήμα.

Δικτυώσεις
Η Αιγαίο Τηλεόραση παλαιότερα αναμετέδιδε το πρόγραμμα του MTV Greece (σημερινό RISE TV Αττικής), ενώ όταν αυτή εξέπεμπε FTA από τον -δημόσιο ακόμα- Hellassat είχε συνεργαστεί και με την τηλεόραση του ΣΚΑΪ.

Ο Αιγαίο live από το 2006 αναμετέδιδε το πρόγραμμα του (αυτοδιαχειριζόμενου πλέον) ραδιοφωνικού σταθμού Flash 96 της Αθήνας, ώσπου η συνεργασία λύεται επειδή ο δεύτερος σταθμός στα μέσα του 2012 όδευε προς κλείσιμο για να μετακομίσει στο δίκτυο συνεργατών του ΣΚΑΪ 100.3, με τον οποίο και παραμένει σε δικτύωση έως το Μάιο του 2014.

ΡΕΔΗΣΕ
Η Δημοτική Επιχείρηση Ραδιοτηλεόρασης της Σύρου, συστάθηκε από τον Δήμο Άνω Σύρου το 1988 με απόφαση του Δημοτικού Συμβουλίου, συστατική πράξη του Υπουργείου Εσωτερικών και την επωνυμία «Δημοτική Επιχείρηση Προβολής και Ενημέρωσης Δήμου Άνω Σύρου» με τα αρχικά ΔΕΠΕΔΑΣ. Στις 23 Μαρτίου 1998, ανανεώνεται η άδεια λειτουργίας του καναλιού, βάσει της 6567/Ε απόφασης του Υπουργείου Τύπου ενώ κατά τα έτη 1999 και 2003, τροποποιείται η συστατική πράξη του φορέα, με επέκταση των δραστηριοτήτων. Στις 8 Μαρτίου 2005, νομιμοποιείται και η λειτουργία του ομότιτλου ραδιοφωνικού σταθμού, βάσει της υπ' αριθμόν 17 βεβαίωσης που έλαβε από το ΕΣΡ.

Από το 2011 υπάγεται στον σημερινό ενιαίο Δήμο της Σύρου με την επωνυμία «Ραδιοτηλεοπτική Επιχείρηση Δήμου Σύρου – Ερμούπολης» (ΡΕΔΗΣΕ) και τη μορφή της Δημοτικής Επιχείρησης Ειδικού Σκοπού Ραδιοφωνίας και Τηλεόρασης. Τα τακτικά και αναπληρωματικά μέλη, καθώς και ο Πρόεδρος και ο Αντιπρόεδρος του Διοικητικού Συμβουλίου της ΡΕΔΗΣΕ, ορίζονται από το Δημοτικό Συμβούλιο Σύρου – Ερμούπολης.

ΔΕΜΜΕΔΕ
Ένα χρόνο μετά τη σύσταση της ΔΕΠΕΔΑΣ συστάθηκε από τον Δήμο Ερμουπόλεως δημοτική επιχείρηση ραδιοφωνίας, με απόφαση του Δημοτικού Συμβουλίου, συστατική πράξη του Υπουργείου Εσωτερικών και την επωνυμία «Δημοτική Επιχείρηση Μέσων Μαζικής Ενημέρωσης Δήμου Ερμούπολης» με τα αρχικά ΔΕΜΜΕΔΕ και η οποία είχε αναλάβει το δημοτικό ραδιοφωνικό σταθμό της Ερμούπολης με την ονομασία Κόσμος 90, ο οποίος λειτουργούσε με άδεια από το Υπουργείο Τύπου. Ωστόσο, το 2004 εξαιτίας κακού κλίματος ανάμεσα σε διοίκηση και εργαζομένους καθώς επίσης και αδιαφορίας του τότε δημοτικού συμβουλίου για την ενημέρωση των δημοτών, η επιχείρηση τέθηκε σε διάλυση και ο σταθμός σταμάτησε τη λειτουργία του. Ο σταθμός εξέπεμπε από τον Πύργο της Σύρου και στεγαζόταν εντός του πνευματικού κέντρου Ερμούπολης στην οδό Μελίνας Μερκούρη 1.

Χρονολογικό οικονομικού προβλήματος και διακοπής τηλεοπτικής εκπομπής από την Digea
Από το 2011 και έπειτα από συνεχόμενες προσφυγές του ιδιοκτήτη του Σύρος TV1, η Αποκεντρωμένη Διοίκηση Αιγαίου έχει ακυρώσει την επιχορήγηση που αποφασίζει το δημοτικό συμβούλιο του Δήμου Σύρου - Ερμούπολης. Τα αιτιολογικά είναι διαφορετικά κάθε φορά και το πρόβλημα αυτό της επιχορήγησης προκάλεσε τη διακοπή λειτουργίας του τηλεοπτικού σταθμού καθώς επί 7 χρόνια δεν έχει λάβει την προβλεπόμενη επιχορήγηση και αδυνατούσε να πληρώσει το ενοίκιο. Η πρώτη προσφυγή έγινε στις 9 Οκτωβρίου 2012 κατά της απόφασης του Δήμου και απορρίφθηκε. Κατά της απόρριψης ο ιδιοκτήτης προσέφυγε στην επιτροπή του άρθρου 152 του Δημοτικού κώδικα, η οποία επικαλέστηκε ότι με το τότε καταστατικό το τηλεοπτικό σκέλος της επιχείρησης μπορούσε να εμπορεύεται DVD και άρα έχει εμπορικούς σκοπούς.

Ο Δήμος Σύρου - Ερμούπολης προσέφυγε στο Συμβούλιο της Επικρατείας και το Ελεγκτικό Συνέδριο κατά της απόφασης της επιτροπής. Το τελευταίο με την πράξη 32/2013 του VII τμήματός του, θεώρησε ότι οι σκοποί του καταστατικού είναι συμβατοί και συναφείς με τη λειτουργία ραδιοφωνικού και τηλεοπτικού σταθμού κι έτσι γνωμοδότησε ότι αν δεν είχε λήξει το οικονομικό έτος, το χρηματικό ένταλμα πληρωμής του Δήμου θα μπορούσε νόμιμα να θεωρηθεί. Έτσι στις 24 Δεκεμβρίου 2013, ο Δήμος έλαβε νέα απόφαση επιχορήγησης του ΜΜΕ του.

Η Αποκεντρωμένη Διοίκηση Αιγαίου επέμεινε στον εμπορικό χαρακτήρα και ακύρωσε εκ νέου την επιχορήγηση επιλέγοντας να αγνοήσει την πράξη του Ελεγκτικού Συνεδρίου. Ο Δήμος προσέφυγε στην επιτροπή του άρθρου 152 κατά της απόφασης της Αποκεντρωμένης, η οποία ισχυρίστηκε ότι κατά τον έλεγχο νομιμότητας των δαπανών που ασκεί το Ελεγκτικό Συνέδριο δεν διεξάγει δίκη, ούτε επιλύει διαφορές κι έτσι η πράξη του ανώτατου δικαστηρίου δεν λήφθηκε υπόψη στην απόφασή της.

Προκειμένου να πραγματοποιηθεί τελικά η επιχορήγηση, το δημοτικό συμβούλιο πήρε απόφαση αλλαγής του καταστατικού της δημοτικής επιχείρησης, η οποία αλλαγή δημοσιεύθηκε σε ΦΕΚ στις 25 Ιουλίου 2014. Στις δημοτικές εκλογές του Μαΐου του 2014 ο ιδιοκτήτης που έκανε τις προσφυγές συμμετείχε ως υποψήφιος και κατάφερε την εκλογή του ως δημοτικός σύμβουλος της Ελάσσονος μειοψηφίας. Μετά τις Δημοτικές εκλογές του Μαΐου 2014, η νέα δημοτική αρχή, θέλησε να επιχορηγήσει τη δημοτική επιχείρηση βασιζόμενη στην αντίστοιχη επιχείρηση του Δήμου Κω που λειτουργεί εντός της ίδιας Αποκεντρωμένης Διοίκησης και η οποία επιχορηγείται κανονικά όπως και τα υπόλοιπα δημοτικά ΜΜΕ.

Ο ιδιώτης προσέφυγε και πάλι κατά της απόφασης αναμόρφωσης του προϋπολογισμού στην Αποκεντρωμένη Διοίκηση η οποία αποφάσισε ότι η απόφαση είναι άκυρη λόγω της συμμετοχής του πρώτου στην απόφαση επιχορήγησης ή μη της Δημοτικής επιχείρησης κι έτσι το δημοτικό συμβούλιο έπρεπε να συνεδριάσει ξανά χωρίς τη συμμετοχή του συγκεκριμένου συμβούλου. Στο μεταξύ, στη δημόσια συνεδρίαση της πενταμελούς επιτροπής της 22 Ιανουαρίου του 2015, το Συμβούλιο της Επικρατείας εξέδωσε απόφαση στην οποία το τμήμα λόγω της σπουδαιότητας του ζητήματος αποφάσισε να μην εκδικαστεί η υπόθεση σε διοικητικό εφετείο, αλλά από την αρμόδια επταμελή σύνθεση του ΣτΕ.

Την ίδια περίοδο, ο Δήμος Κω που υπάγεται στην ίδια Αποκεντρωμένη Διοίκηση Αιγαίου επιχορηγεί την δημοτική του ραδιοτηλεόραση χωρίς πρόβλημα. Με αυτό ως δεδομένο, η νέα συνεδρίαση του δημοτικού συμβουλίου πραγματοποιήθηκε στις 27 Φεβρουαρίου 2015 και αποφάσισε εκ νέου την επιχορήγηση. Η Αποκεντρωμένη Διοίκηση Αιγαίου αποφάσισε και πάλι αρνητικά, παρά την θετική γνωμοδότηση του Ελεγκτικού Συνεδρίου για το ζήτημα. Ο Δήμος Σύρου - Ερμούπολης προσέφυγε στην επιτροπή του άρθρου 152 προκειμένου να αναιρεθεί η ακύρωση.

Η επιτροπή για άλλη μια φορά γνωμοδότησε αρνητικά με επιχείρημα την απαγόρευση χρηματοδότησης δημοτικών επιχειρήσεων από τους ΟΤΑ. Η επταμελής επιτροπή του ΣτΕ στην οποία είχε παραπεμφθεί από την πενταμελή επιτροπή η υπόθεση, συνεδρίασε στις 19 Νοεμβρίου 2015 και αποφάσισε ότι αρμόδιο να ασχοληθεί με το ζήτημα είναι το διοικητικό εφετείο στο οποίο και τελικά παραπέμφθηκε η υπόθεση. Στις 16/4/2017, η Digea, έπειτα από αδυναμία της ΡΕΔΗΣΕ να πληρώσει το ενοίκιο, έριξε μαύρο στην Αιγαίο Τηλεόραση, μετά από 22 χρόνια λειτουργίας της.

Παραπομπές

Εξωτερικοί σύνδεσμοι
Ραδιοτηλεοπτική Επιχείρηση Δήμου Σύρου – Ερμούπολης

Δήμος Σύρου - Ερμούπολης
Πρώην ελληνικοί τηλεοπτικοί σταθμοί
Ελληνικοί ραδιοφωνικοί σταθμοί
Τηλεοπτικά κανάλια και σταθμοί οι οποίοι έκλεισαν το 2017